作者:張紹文
標題:沁園春
內容:數遍時賢，誰似云溪，未老得閒。自抽身州縣，歸休舊隱，灰心名利，跳出塵寰。卸卻朝衣，笑拈拄杖，日在花陰竹徑間。身輕健，任高眠晏起，渴飲飢餐。垂弧猛省當年。且約住春風開壽筵。況園亭池館，新奇佳麗，弟兄子侄，歌笑團欒。綠鬢朱顏，綸巾羽扇，做個人間長壽仙。霞觴舉，願年年今日，長對南山。